Ontdek jou hart in tye van krisis - Corona Krisissentrum
Tuis / COVID-19 / Ontdek jou hart in tye van krisis
Ontdek jou hart in tye van krisis
Ek sit vandag in die bevoorregte posisie om nog te kan werk, nog te kan eet en nog by my gesin te kan wees. Daar is egter duisende van ons mede landsburgers wat nie in hierdie posisie sit nie. Ons mense verloor hulle werke, word nie betaal nie en die regering se maatreëls gaan nie naastenby genoegsaam wees om die effek van hierdie wêreldramp aan te spreek nie.
Die psigiese impak van die chaos slaan ons almal plat. Mense is onseker. Mense is bang. Hierdie skaal van sosiale verwoesting het niemand al vantevore teëgekom nie. Ek dink egter dat ons temidde hierdie krisis kan wys wie ons as gemeenskap en burgers werklik is.
Sosiale en fisiese isolasie beteken nie jy moet jou hart ook isoleer nie. Ons as mense is verplig om na die minder bevoorregte mense in ons gemeenskap om te sien. Nou meer as ooit moet ons harte sag wees teenoor dié wat ons kan help. Dit kan iets kleins wees soos 'n bemoedegende boodskap aan 'n vriend of iets groot soos 'n finansiële bydrae aan 'n vreemdeling.
Kom ons staan almal op teen die vyand van chaos en sê tot hier toe en nie verder nie. Die maatskaplike kwessies wat hierdie krisis saam met hom sleep gaan nog lank deur die mees kwesbares in ons gemeenskap gevoel word. Die krisis gaan egter verbygaan, maar sal jy na die tyd kan sê ek het my hart vir my medemens oopgemaak? Of slegs dat jy oorleef het? Elkeen van ons het die kapisiteit om 'n verskil in iemand se lewe te maak. Die koste daarvan om jou rug te draai teen jou medemens is die duurste prys wat jy ooit sal betaal.
As my skrywe slegs een persoon se hart teenoor 'n ander kan versag is die doelwit hiervan bereik. Ons almal moet kan terugkyk na hierdie kantelpunt in die geskiedenis en sê, ja ek, ek het my deel gedoen.
"God seën asseblief ons land. Maak ons mense se harte sag en verbind ons as een onder U naam. Amen."